Line Barfod (EL), 2004-11-19:
Det er nok fremgået meget klart, at Enhedslisten stadig ikke kan støtte dette forslag, ligesom vi ikke kunne det før sommerferien.
Dansk Folkeparti har nu fået den indrømmelse, at det er meget vigtigt, at man skal føle samhørighed med det danske samfund, hvem det så end er, man skal føle samhørighed med, om det er regeringen, eller hvem det er, man skal sværge loyalitet, men det må vi jo få opklaret under udvalgsarbejdet.
Jeg skal, for at der ikke skal være nogen tvivl, sige, at jeg synes, det er rigtig godt, at vi i Danmark har hundrede års god tradition for, at vi kan have forskellige slags børnehaver, vuggestuer, dagpleje, gårdbørnehaver, skovbørnehaver, havbørnehaver, alle de mange forskellige ting, som folk har fundet på, som har været med til at udvikle pædagogikken, som har været med til at sørge for, at der er kommet nye ideer og inspiration til, hvordan vi skal sikre vores børn den bedst mulige omsorg.
Men at man pludselig vil åbne for, at nogen skal kunne tjene penge på det, og at forældrebetalingen skal kunne stige, så vi får en voldsomt øget brugerbetaling, er et kæmpe problem.
Der, hvor det bliver helt, helt tydeligt, at det, man ønsker, er en opdeling af børnene i samfundet, er, når det meget klart fremgår, at børn skal kunne smides ud, hvis deres forældre ikke betaler.
Her er der absolut ingen hensyn til børnene.
Oven i at de oplever, at deres far eller mor måske er blevet arbejdsløse, er blevet syge, hvad der nu kan være årsagen til, at økonomien er blevet dårligere, skal de altså også smides ud af den vuggestue eller børnehave, hvor de har alle deres kammerater, og hvor de har haft det godt.
Det synes jeg simpelt hen er så umenneskeligt, at jeg har svært ved at forstå, hvordan man vil kunne stille sig op og forsvare, at det er den ordning, man vil indføre.
Dertil kommer, at det jo meget tydeligt fremgår af ministerens bemærkninger til lovforslaget, at ideen også er, at kommunerne fremover ikke bare kan lukke kommunale skoler og henvise forældrene til at oprette privatskoler, men også lukke de tilbud, hvor der er loft over forældrebetalingen, hvad enten det er kommunale eller selvejende institutioner, og sige til forældrene: I kan bare oprette en profitbørnehave, hvor I betaler noget mere, end I gør i dag, så kan I stadig få passet jeres børn.
Ellers må I flytte jeres børn og måske bruge flere timer hver dag på transporttid til andre tilbud.
Det vil give en langt større opdeling af børnene, end vi ser i dag, og jeg synes, der tegner sig et uhyggeligt perspektiv for fremtidens samfund.
Vi har allerede set mange bekymrede rapporter om, hvad det betyder, at opdelingen på skoleområdet bliver større og større, og nu vil man altså have den opdeling ført helt ned til de allermindste børn i landet.
De skal, lige fra de er helt små, lære, at vi bor i et delt samfund.
Der skal ikke være nogen blanding af forskellige børn, så vi får netop den samhørighed i samfundet, som jeg synes er afgørende, og som ifølge megen forskning har stor betydning.
Der er mange ting, vi vil stille spørgsmål om under udvalgsarbejdet, især for at få afdækket, hvad konsekvenserne bliver, og om de elendige norske erfaringer, som hr. Villy Søvndal flere gange har gjort opmærksom på, men som man overhovedet ikke har taget hensyn til.